## Pravilnik o vrsti poslova koje u prometu žičara obavljaju izvršni radnici

### NN 59/2009 (22.5.2009.), Pravilnik o vrsti poslova koje u prometu žičara obavljaju izvršni radnici

MINISTARSTVO MORA, PROMETA I INFRASTRUKTURE

1381

Na temelju članka 29. stavka 2. Zakona o žičarama za prijevoz osoba (»Narodne novine« broj 79/07) ministar mora, prometa i infrastrukture donosi

PRAVILNIK

O VRSTI POSLOVA KOJE U PROMETU ŽIČARA OBAVLJAJU IZVRŠNI RADNICI

I. OPĆE ODREDBE

Članak 1.

Ovim Pravilnikom određuje se podjela izvršnih radnika, vrste poslova koje obavljaju izvršni radnici, njihove ovlasti, obveze i odgovornosti.

Članak 2.

(1) Poznavanje propisa i uputa iz područja rada žičare obvezno je za sve izvršne radnike.

(2) Nepoznavanje propisa iz stavka 1. ovoga članka ne oslobađa izvršnog radnika odgovornosti.

(3) U slučaju nepridržavanja propisa i uputa glede sigurnosti ljudi i imovine izvršni radnici snose propisane zakonske posljedice.

(4) U slučaju sumnje o načinu postupanja prema pojedinim odredbama, izvršni radnik obvezan je obratiti se nadležnom rukovoditelju.

II. IZVRŠNI RADNICI

Članak 3.

(1) Izvršni radnici na žičarama, prema vrsti poslova koje obavljaju i odgovornosti, su:

a) Voditelji i zamjenici voditelja žičare;

b) Rukovatelji postrojenjem;

c) Izvršni radnici na drugim poslovima.

(2) Vrste poslova, njihov opseg te broj izvršnih radnika odredit će upravitelj u dogovoru s voditeljem, ovisno o tipu postrojenja i njegovim posebnostima te uputama proizvođača.

II.1. Poslovi koje obavljaju voditelj i/ili njegov zamjenik

Članak 4.

Voditelj i/ili njegov zamjenik odgovorni su za siguran rad i održavanje postrojenja žičare za vrijeme njenog rada te mora biti prisutan ili dostupan na području žičare za koju je odgovoran.

Članak 5.

Voditelj i/ili njegov zamjenik poduzimaju mjere, u okviru njihovog djelokruga, kojima se osigurava provedba Zakona o žičarama za prijevoz osoba (»Narodne novine« br. 79/07) i drugih propisa iz zaštite na radu, zaštite od požara i zaštite okoliša, a naročito poduzimaju sve potrebite mjere i radnje da:

a) se na poslove ne rasporedi radnik koji nije osposobljen za rad na siguran način;

b) se na poslove s posebnim uvjetima rada ne rasporedi radnik za kojeg na propisani način nije utvrđeno da ispunjava tražene uvjete, odnosno da se radnik koji tražene uvjete više ne ispunjava ne zadrži na poslovima s posebnim uvjetima za rad;

c) isključi iz uporabe žičaru, strojeve i uređaje u koliko ne postoje uvjeti za siguran rad, poduzima mjere u okviru njihovog djelokruga, kojima se osigurava provedba Zakona o žičarama za prijevoz osoba (»Narodne novine« br. 79/07) i drugih propisa iz zaštite na radu, zaštite od požara i zaštite okoliša;

d) radnici rade sukladno odredbama Zakona o žičarama za prijevoz osoba (»Narodne novine« br. 79/07), pravilnika donesenih na temelju njega, drugih propisa zaštite na radu, zaštite od požara i zaštite okoliša, te uputa proizvođača žičare, strojeva i uređaja;

e) radniku zabrani rad ako ga obavlja suprotno odredbama iz prethodnih podstavaka;

f) radnici koriste propisana osobna zaštitna sredstva;

g) osigura potreban broj radnika osposobljenih za evakuaciju i spašavanje kao i za pružanje prve pomoći, te da im stavi na raspolaganje svu potrebnu opremu.

Članak 6.

Voditelj ili njegov zamjenik u okviru svojih radnih zadataka osobito:

a) odlučuju o otvaranju i zatvaranju postrojenja za javnost u skladu s rasporedom vožnje i uvjetima rada;

b) donose prijedlog plana rada, održavanja i kontrole postrojenja;

c) prilagođavaju broj izvršnih radnika radnim zahtjevima;

d) primjenjuju upute i propise koji se odnose na rad i održavanje postrojenja;

e) osiguravaju cjelokupnom pogonskom osoblju potrebnu dokumentaciju, važeće propise, pravilnike, tehničke upute i sl.;

f) provode radnje potrebne da izvršni radnici imaju potrebnu stručnost i znanja za provođenje povjerenih zadataka;

g) provode razmještaj izvršnih radnika i raspored zadataka u skladu s njihovom stručnom osposobljenošću;

h) nadziru rad izvršnih radnika;

i) brinu o pravovremenom informiranju nadležnih osoba i institucija o svim izvanrednim događajima;

j) poduzimaju sve potrebne mjere u slučaju izvanrednih događaja;

k) vode brigu o dostupnosti i raspoloživosti rezervnih dijelova i potrošnog materijala;

l) provjeravaju ispravnost vođenja propisane dokumentacije;

m) vode brigu da su na vidljivim mjestima postavljene upute putnicima za sigurno korištenje žičare.

II.2. Poslovi koje obavljaju rukovatelji postrojenjem

Članak 7.

Rukovatelji postrojenjem u okviru svojih radnih zadataka osobito:

a) izvršavaju zadatke koje im je povjerio voditelj raspoređujući ih na odgovarajuće radno mjesto;

b) dužni su pridržavati se propisanih uputa i zahtjeva;

c) provjeravaju ispravnost stanja povjerenog im postrojenja;

d) brinu o sigurnom radu;

e) daju potrebne upute drugim izvršnim radnicima dodijeljenim tom postrojenju;

f) odgovaraju za rad dodijeljenih izvršnih radnika i primjenu pravila zaštite na radu;

g) kontroliraju uvjete vožnje i brinu o vozilima te o drugim tehničkim uvjetima na trasi;

h) u slučaju izvanrednih događaja postupaju u skladu s Pravilnikom o izvanrednim događajima žičare.

II.3. Poslovi koje obavljaju ostali izvršni radnici

Članak 8.

Ostali izvršni radnici moraju izvršavati poslove u skladu s:

a) uputama za rad na radnim mjestima na koje su raspoređeni;

b) nalozima voditelja i/ili zamjenika voditelja i/ili rukovatelja postrojenjem.

III. ZAHTJEVI ZA IZVRŠNE RADNIKE

Članak 9.

Poslovi izvršnih radnika su poslovi s posebnim uvjetima rada koje mogu obavljati samo radnici koji osim općih uvjeta za zasnivanje radnog odnosa ispunjavaju i sljedeće uvjete:

a) posebne uvjete glede dobi života;

b) stručnih sposobnosti;

c) zdravstvenoga, tjelesnog ili psihičkog stanja (zdravstveno stanje), te

d) psihofizioloških i psihičkih sposobnosti (psihička sposobnost).

IV. ZAVRŠNE ODREDBE

Članak 10.

Ovaj Pravilnik stupa na snagu danom objave u »Narodnim novinama«.

Klasa: 011-01/09-02/24
Urbroj: 530-01-06-09-1
Zagreb, 13. svibnja 2009.

Ministar
Božidar Kalmeta, v. r.

Pravilnik, NN 59/2009-1381